b'\n_START_ARTICLE_\nSan Pedro departamentas\n_START_SECTION_\nGeografija\n_START_PARAGRAPH_\nDepartamentas (4 pagal plot\xc4\x85 \xc5\xa1alyje) yra Paranenjos kra\xc5\xa1to viduryje. Tai did\xc5\xbeiausias Paranenjos kra\xc5\xa1to departamentas. Ribojasi \xc5\xa1iaur\xc4\x97je su Konsepsjono ir Amambajaus departamentais, rytuose su Amambajaus ir Kanindeju departamentais, pietuose su Kaagvasu ir Kordiljeros departamentais, vakaruose Paragvajaus up\xc4\x97 skiria nuo Prezidento Hajeso departamento._NEWLINE_Vakarin\xc4\x99 dal\xc4\xaf, esan\xc4\x8di\xc4\x85 Paragvajaus up\xc4\x97s pakrant\xc4\x97se, sudaro \xc5\xa1lapyni\xc5\xb3, u\xc5\xbeut\xc4\x97ki\xc5\xb3, senvagi\xc5\xb3 i\xc5\xa1vagota lyguma, o likusi\xc4\x85 dal\xc4\xaf u\xc5\xbeima kalnuoti ir mi\xc5\xa1kingi kra\xc5\xa1tovaizd\xc5\xbeiai. Dal\xc4\xaf departamento u\xc5\xbeima San Choakino auk\xc5\xa1tuma, taip pat i\xc5\xa1kilusios neauk\xc5\xa1tos Kurusu, Korasono, Agvarajaus, Noviretos, Gvavirajaus ir San Migelio kalvos. Vakarine San Pedro riba teka laivuojama Paragvajaus up\xc4\x97, o per departament\xc4\x85\xc2\xa0\xe2\x80\x93 jo intakai, kuri\xc5\xb3 atskiri ruo\xc5\xbeai taip pat tinka laivybai: Kurugvati, Korjentesas ir Manduvira. Be to, gausu ma\xc5\xbeesni\xc5\xb3 upok\xc5\xa1ni\xc5\xb3 (Piripuku, Takvati, San Antonijas, Jetiti, Tapirakvajus, Pegvaho, Mbutujus, Tobatiri, Agvarakati._NEWLINE_Vidutin\xc4\x97 metin\xc4\x97 oro temperat\xc5\xabra yra 23,6\xc2\xa0\xc2\xb0C, ta\xc4\x8diau met\xc5\xb3 b\xc4\x97gyje svyruoja vidutini\xc5\xa1kai tarp 30,7 ir 18,9\xc2\xa0\xc2\xb0C. Per metus i\xc5\xa1krenta apie 1140\xc2\xa0mm krituli\xc5\xb3 (daugiausia vasar\xc4\xaf, ma\xc5\xbeiausia liep\xc4\x85).\n_START_SECTION_\nGyventojai\n_START_PARAGRAPH_\nSan Pedro departamente 2002\xc2\xa0m. gyveno 318,7 t\xc5\xabkst. gyventoj\xc5\xb3, tai sudaro ~6,2\xc2\xa0% \xc5\xa1alies gyventoj\xc5\xb3. Vidutinis gyventoj\xc5\xb3 tankumas 15 \xc5\xbem./km\xc2\xb2. Tankiau gyvenama pietin\xc4\x97, vidurin\xc4\x97 teritorijos dalis, vakarai, \xc5\xa1iaur\xc4\x97 gyvenami retai. \xc5\xa0iame departamente did\xc5\xbeiausia kaimo gyventoj\xc5\xb3 dalis visoje \xc5\xa1alyje (3/4). Vyr\xc5\xb3 dalis kiek didesn\xc4\x97 nei moter\xc5\xb3. San Pedro departamente 2002\xc2\xa0m. gyveno apie 2800 ind\xc4\x97n\xc5\xb3. Didesn\xc4\x97 dalis \xc5\xabki\xc5\xb3 turi elektr\xc4\x85 (80\xc2\xa0%), vandentiek\xc4\xaf ir kanalizacij\xc4\x85 turi apie tre\xc4\x8ddalis gyventoj\xc5\xb3.\n_START_SECTION_\n\xc5\xaakis\n_START_PARAGRAPH_\nVer\xc4\x8diamasi daugiausia \xc5\xbeem\xc4\x97s \xc5\xabkiu, gyvulininkyste, tai svarbiausia arklininkyst\xc4\x97s ir viena svarbiausi\xc5\xb3 galvijininkyst\xc4\x97s sri\xc4\x8di\xc5\xb3 \xc5\xa1alyje. Auginama medviln\xc4\x97 (23,2 t\xc5\xabkst. ton\xc5\xb3, 2002\xc2\xa0m.), ry\xc5\xbeiai (0,9 t\xc5\xabkst.), soja (76 t\xc5\xabkst.), cukranendr\xc4\x97s (29,9 t\xc5\xabkst.), kukur\xc5\xabzai (75,3 t\xc5\xabkst.), kvie\xc4\x8diai (9 t\xc5\xabkst.), tabakas (5,2 t\xc5\xabkst.). Auginamos kiaul\xc4\x97s (171 t\xc5\xabkst. vnt.), galvijai (1082 t\xc5\xabkst.), avys (40,7 t\xc5\xabkst.), arkliai (48,5 t\xc5\xabkst.), o\xc5\xbekos (5,8 t\xc5\xabkst.). Turistin\xc4\x97s traukos vietos yra San Pedro mieste (katedra, muziejus), San Estanislao (kult\xc5\xabros namai, istorijos muziejus), Ikuamandiju \xc5\xa1altinis, Chechujo up\xc4\x97 su sm\xc4\x97lio papl\xc5\xabdimiais.'